**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

REPUBLIKA HRVATSKA

PRIMORSKO-GORANSKA ŽUPANIJA

OPĆINA PUNAT

**ZAKLJUČAK
o usvajanju Izvješća o izvršenju Programa održavanja**

**komunalne infrastrukture na području Općine Punat u 2020. godini**

Sadržaj:

1. Pravni temelj za donošenje akta i obrazloženje;
2. Prijedlog zaključka o usvajanju izvješća o izvršenju Programa održavanja komunalne infrastrukture na području Općine Punat u 2020. godini;
3. Izvješće o izvršenju Programa održavanja komunalne infrastrukture na području Općine Punat u 2020. godini

Predlagatelj:

općinski načelnik

Punat, ožujak 2021. godine

**PRAVNI TEMELJ ZA DONOŠENJE AKTA**

Članak 74. Zakona o komunalnom gospodarstvu („Narodne novine“, broj 68/18, 110/18 i 32/20) i članak 31. Statuta Općine Punat („Službene novine Primorsko-goranske županije“ broj 8/18, 10/19, 3/20 i 3/21).

**OBRAZLOŽENJE**

Općinsko vijeće Općine Punat na 25. sjednici održanoj 20. prosinca 2019. godine donijelo je Program održavanja komunalne infrastrukture na području Općine Punat u 2020. godini („Službene novine Primorsko-goranske županije“ broj 34/19). Na 29. sjednici održanoj 26. lipnja 2020. godine donesena je I.izmjena i dopuna Programa održavanja komunalne infrastrukture na području Općine Punat u 2020. godini („Službene novine Primorsko-goranske županije“ broj 21/20). II. izmjena i dopuna Programa održavanja komunalne infrastrukture na području Općine Punat u 2020. godini donesena je na 34. sjednici održanoj 15. prosinca 2020. godine („Službene novine Primorsko-goranske županije“ broj 41/20).

 Člankom 74. Zakona o komunalnom gospodarstvu („Narodne novine“, broj 68/18, 110/18 i 32/20) propisana je obveza izvršnog tijela jedinice lokalne samouprave da predstavničkom tijelu podnese izvješće o izvršenju Programa za prethodnu kalendarsku godinu istodobno s izvješćem o izvršenju proračuna.

 Slijedom navedenog, daje se obrazloženje pojedinih aktivnosti navedenih u tabličnom prikazu izvršenja Programa i to:

**Održavanje nerazvrstanih cesta**

* Održavanje nerazvrstanih cesta obuhvaća poslove uklanjanja pijeska s prometnica, održavanje rigola, posipavanje solju, košenje uz rub prometnica te tretiranje. Standard održavanja nerazvrstanih cesta zadržan je na prošlogodišnjem nivou, planirano je jednako izvršenom.

Održavanje vertikalne i horizontalne signalizacije odnosi se na održavanje prometnih znakova sa stupovima, postavljanje znakova privremene regulacije prometa, održavanje, servis i popravak pneumatskih stupića, te održavanje i uređivanje horizontalne signalizacije. U 2020. godini izvršen je planirani iznos.

**Održavanje javnih površina na kojima nije dopušten promet motornim vozilima**

* Poslovi uređenja i čišćenja plaža, kao i izvanredna održavanja javnih površina na kojima nije dopušten promet motornim vozilima povjereni su trgovačkom društvu u vlasništvu Općine Punat, KD „Črnika“ d.o.o. DDD mjere provode se sukladno sklopljenom ugovoru o povjeravanju poslova sa Dezinsekcija d.o.o. Rijeka.

U 2020. godini izvršeno je više nego što je planirano sukladno stvarno izvršenim i nastalim aktivnostima.

**Održavanje građevina javne odvodnje oborinskih voda**

* Poslovi održavanja građevina za odvodnju oborinskih voda s javnih površina obuhvaćali su održavanje slivnika i zatvorenih kanala oborinske odvodnje i otvorenih kanala oborinske odvodnje - čišćenje i ispiranje slivnika, rešetki i sl. Planiran je iznos od 41.000,00 kn, dok je realizirano 40.233,64 kn sukladno stvarno izvršenim aktivnostima.

**Održavanje javnih zelenih površina**

* Na javnim zelenim površinama KD Črnika d.o.o. vrši orezivanje i održavanje stablašica, grmlja, trajnica, cvjetnih gredica, košnja i održavanje travnjaka, održavanje čistoće i sl. U sklopu održavanja javnih zelenih površina u ljetnim mjesecima navodnjavaju se travnjaci i biljke te se mjerama zaštita bilja tretiraju stablašice. Izvršavaju se aktivnosti na održavanju dječjeg igrališta „Pod Gušternu“. Komunalni standard održavanja javnih zelenih površina ostao je nepromijenjen, realizirano je kako je i planirano.

**Održavanje građevina, uređaja i predmeta javne namjene**

* Održavanje građevina, uređaja i predmeta javne namjene obuhvaća održavanje klupa, koševa za otpad i pseći izmet te održavanje Božićno-novogodišnje dekoracije i iluminacije. Sve navedene aktivnosti provodi KD Črnika d.o.o. Obzirom da nije bilo potrebe za povećanim obujmom održavanja građevina, uređaja i predmeta javne namjene, aktivnosti su realizirane u jednakom iznosu kako je planirano.

**Održavanje čistoće javnih površina**

* U 2020. godini smanjen je obujam redovitog održavanja čistoće javnih površina kako strojnog tako i ručnog, a sve zbog novonastale situacije uzrokovane COVID19 te su smanjene potrebe za istim. Realizirano je manje nego što je planirano i to za iznos od 72.839,12 kn.

Izdaci za održavanje deponija Lovački dom i Treskavac jednaki su kao i proteklih godina, te su realizirani sukladno planiranim sredstvima.

Za sklonište za životinje, sakupljanje i zbrinjavanje lešina životinja i ostalih nusproizvoda s javnih površina planiran je iznos od 100.000,00 kn dok je ugovor realiziran u iznosu od 100.472,90 kn.

**Održavanje javne rasvjete**

* Održavanje javne rasvjete sadrži poslove redovnog održavanja javne rasvjete, upravljanje sustavom javne rasvjete, izmicanje javne rasvjete iz trafostanica te podmirivanje troškova električne energije za rasvjetljavanje javnih površina, te javnih i nerazvrstanih cesta. Procjena iznosa ukupnih troškova električne energije temelji se na analizi troškova prethodnih godina dok su iznosi za redovno održavanje javne rasvjete, upravljanje javnom rasvjetom i izmicanje javne rasvjete iz trafostanica predviđeni sukladno podacima dobivenim od Ponikve eko otok Krk d.o.o. Redovno održavanje javne rasvjete financira se u paušalnom iznosu mjesečno, osim za utrošeni materijal, što se obračunava po stvarnom utrošku. U 2020. godini, planiran je iznos od 425.000,00 kn, dok je realiziran iznos od 423.879,19 kn te se radi o smanjenju od 1.120,81 kn.

 Iz tabličnog prikaza vidljivo je da ukupna sredstva koja su se utrošila za izvršenje Programa za 2020. godinu iznose 2.633.432,90 kuna što je 99,92 % planiranih sredstava.

Slijedom navedenog, predlaže se Općinskom vijeću usvajanje izvješća o izvršenju Programa održavanja komunalne infrastrukture na području Općine Punat u 2020. godini.

**-Prijedlog-**

 Na temelju članka 31. Statuta Općine Punat („Službene novine Primorsko-goranske županije“ broj 8/18, 10/19, 3/20 i 3/21), a u vezi s člankom 74. Zakona o komunalnom gospodarstvu („Narodne novine“, broj 68/18, 110/18 i 32/20) Općinsko vijeće Općine Punat na 37. sjednici održanoj 30. ožujka 2021. godine donosi

**Z A K L J U Č A K**

**o usvajanju Izvješća o izvršenju Programa održavanja**

**komunalne infrastrukture na području Općine Punat u 2020. godini**

**Članak 1.**

 Usvaja se Izvješće o izvršenju Programa održavanja komunalne infrastrukture na području Općine Punat u 2020. godini.

**Članak 2.**

 Izvješće o izvršenju Programa održavanja komunalne infrastrukture na području Općine Punat u 2020. godini nalazi se u prilogu ovog Zaključka i čini njegov sastavni dio.

**Članak 3.**

 Ovaj Zaključak stupa na snagu danom donošenja, a objavit će se u „Službenim novinama Primorsko – goranske županije“.

OPĆINSKO VIJEĆE

OPĆINE PUNAT

 PREDSJEDNIK

 Goran Gržančić, dr.med., v.r.